Huhujen mukaan tänä vuonna hurjassa nosteessa ollut ENCE kokee pelaajavaihdoksen Berliinin Major-turnauksen jälkeen.

Esports-toimittaja Jarek ”DeKay” Lewisin saamien tietojen mukaan Aleksi ”Aleksib” Virolainen pelaisi ENCEn kanssa vielä 23. päivä elokuuta alkavassa Berliinin Major -turnauksessa. Sitä seuraavassa Moskovan BLAST Pro Series -turnauksessa Aleksibn paikan ENCEssä saattaa kuitenkin ottaa Miikka ”suNny” Kemppi.

suNny on edelleen listattuna Mousesportsin kokoonpanossa, muttei enää aktiivisena pelaajana. Joukkue muutti pelaavaa kokoonpanoaan maaliskuussa.

Aleksib on kuulunut ENCEn joukkueeseen huhtikuusta 2018 saakka ja toiminut joukkueen sisäisenä johtajana. Vielä ei tiedetä, kuka ottaa Aleksibn paikan joukkueen johtajana mikäli huhut käyvät toteen. Huhut eivät myöskään paljasta, mihin joukkueeseen Aleksib voisi olla siirtymässä. Eräs vaihtoehto saattaisi olla FaZe Clan.